b'\n_START_ARTICLE_\nVoitto Scharlin\n_START_PARAGRAPH_\nVoitto Maurits Scharlin (31. elokuuta 1935 Rauma \xe2\x80\x93 2. lokakuuta 2017 Kaarina) oli suomalainen yritysjohtaja ja kauppaneuvos (1990). H\xc3\xa4n toimi vuosina 1990\xe2\x80\x931994 lihateollisuuskonserni LSO:n toimitusjohtajana._NEWLINE_Scharlin kirjoitti ylioppilaaksi vuonna 1956 Lauttakyl\xc3\xa4n yhteiskoulusta ja hakeutui opiskelemaan Turun Kauppakorkeakouluun. Valmistuttuaan ekonomiksi vuonna 1960 h\xc3\xa4net palkattiin Lounais-Suomen Osuusteurastamoon (LSO), jonka palveluksessa h\xc3\xa4n teki koko 34-vuotisen ty\xc3\xb6uransa._NEWLINE_Alkuvuodet Scharlin toimi kaupallisen osaston eri p\xc3\xa4\xc3\xa4llikk\xc3\xb6teht\xc3\xa4viss\xc3\xa4 ja sitten Lihalinjan johtajana. Nimitys LSO:n varatoimitusjohtajaksi vuonna 1977 laajensi vastuualueen k\xc3\xa4sitt\xc3\xa4m\xc3\xa4\xc3\xa4n osuuskunnan teollisuuden ja markkinoinnin kokonaisuudessaan._NEWLINE_LSO-konsernin toimitusjohtajaksi Voitto Scharlin nousi vuoden 1990 alussa. H\xc3\xa4nen kaudelleen olivat ominaista voimakkaat saneerausvaiheet ja tuotannon keskitt\xc3\xa4minen, joilla konsernin tappiollinen tuloskehitys saatiin oikaistuksi. Tulosparannusta auttoi Kariniemi Oy:n siipikarjaliiketoiminnan osto ja sulauttaminen LSO:n omaan siipikarjateollisuuteen (Broilertalo Oy) vuonna 1993._NEWLINE_Tuottajien liha-alan suuressa rakennej\xc3\xa4rjestelyss\xc3\xa4 vuonna 1991 Scharlin esikuntineen oli keskeinen toimija. J\xc3\xa4rjestelyss\xc3\xa4 lihaosuuskunnat purkivat omistamansa keskusliike Tuottajain Lihakeskuskunnan ja muodostivat sen teollisuudesta Helsingin Kauppiaat Oy:n, jonka LSO osti tuotantolaitoksineen ja tuotemerkkeineen._NEWLINE_Kauppaneuvos Voitto Scharlin j\xc3\xa4i kev\xc3\xa4\xc3\xa4ll\xc3\xa4 1994 ennenaikaiselle el\xc3\xa4kkeelle LSO:sta (nykyinen HKScan Oyj). Aktiivity\xc3\xb6vuosien j\xc3\xa4lkeen h\xc3\xa4n toimi useita vuosia Kaarinan Rauvolassa sijaitsevassa perheyritys Bioferme Oy:ss\xc3\xa4._NEWLINE_Kymmenist\xc3\xa4 erilaisista luottamusteht\xc3\xa4vist\xc3\xa4 yrityksiss\xc3\xa4 ja j\xc3\xa4rjest\xc3\xb6iss\xc3\xa4 pitk\xc3\xa4aikaisin oli Turun Seudun Osuuspankin hallintoneuvoston j\xc3\xa4senyys._NEWLINE_Toimitusjohtaja Scharlin oli sotilasarvoltaan reservin kapteeni.'